arnastofnun/IGC-2024 huggingface dataset:
Þingræður haldnar á Alþingi Íslendinga



Ég vil leyfa mér að bera fram fyrirspurn til hv. frsm. allshn., sem flytur þetta frv. Frv. er um að fella niður 19. gr. l. nr. 87 frá 1947, um afstöðu foreldra til óskilgetinna barna. Segir í grg., að þau ákvæði, sem þarna er lagt til að fella niður, séu um réttarstöðu óskilgetins barns. Ég vildi spyrjast fyrir um það, hvort frv. þetta, ef samþykkt verður, hafi nokkur áhrif til breytinga á réttarstöðu óskilgetinna barna, sem fædd eru áður, en þetta tekur lagagildi, ef samþykkt verður, og réttarstaða þeirra barna, sem fædd eru á þeim tíma, meðan 19. gr., sem hér er rætt um, hefur verið í gildi, breytist nokkuð við afgreiðslu á eða samþykkt þessa frv. Mér þykir raunar ósennilegt, að lögin verki þannig aftur fyrir sig, þó hefði ég gjarnan viljað fá um þetta skýrar upplýsingar frá hv. nefnd.



Herra forseti. Í frv. stendur, að lögin taki þegar gildi, og það er enginn fyrirvari gerður um það, að það taki ekki til barna, sem fyrr eru fædd. Að öðru leyti er það algerlega eftir venjulegum lögskýringarreglum að mati dómstólanna, í hvaða réttarsamböndum þetta frv. verður talið gilda, ef að lögum verður, og í hvaða tilfelli eldri lög yrðu talin gilda. Ég segi eins og er, að ég er ekki reiðubúinn til þess að svara því til hlítar, en fyrir fram sýnist mér, að lögin geti alveg eins tekið til þeirra barna, sem fædd eru áður, eins og þeirra, sem fædd eru héðan í frá, ef þetta verður að lögum.



Ég hefði talið það æskilegt, að áður en frv. verður afgreitt a.m.k. frá þd., þá lægi þetta ljóst fyrir, það atriði, sem ég spurðist fyrir um.



Ég hygg, að það sé óhætt að segja það án frekari umhugsunar, að ef þetta eigi að liggja ljóst fyrir, þá geti það ekki orðið nema með því að flytja brtt. um það að undanþiggja þau börn, sem áður eru fædd. Það er auðvitað hv. þm. í lófa lagið að flytja brtt. um það, ef hann telur nauðsyn á því. Ég segi fyrir mitt leyti, að ég tel ekki nauðsyn á því og mun hvorki flytja slíka brtt. né verða henni fylgjandi. Að öðru leyti fer þetta algerlega eftir venjulegum lögskýringarreglum, og dómstólar mundu fylgja þeirri venju, sem þeir hafa fylgt í öðrum hliðstæðum tilfellum, svo að ég skil ekki í, að nokkur hætta sé hér á. En ef menn vilja tryggja það, að lögin taki ekki til þeirra barna, sem þegar eru fædd, þá er hægurinn hjá að breyta því og setja um það beint fyrirmæli. En ég sé ekki, að það sé neitt fyrir nefndina í því að gera frekar, hún hefur lagt sitt frv. fram eins og það er. Ef menn vilja breyta því, þá er rétt að koma með brtt. um það eins og við hvert annað mál, svo að ég vildi leggja til, að málið fengi sína afgreiðslu. Það gefst auðvitað hverjum færi á því að flytja brtt. eftir sinni vild.
Þingræður haldnar á Alþingi Íslendinga



Herra forseti. Allshn. hefur athugað frv. á þskj. 285 og leggur til, að það verði samþ. Það er um löggilding verzlunarstaðar á Skriðulandi í Saurbæjarhreppi í Dalasýslu. Telur n., að þetta sé þarft mál og geti orðið til þess að greiða fyrir viðskiptum Saurbæinga, og telur því rétt að mæla með því.



Herra forseti. Til Alþ. hafa borizt umsóknir um ríkisborgararétt frá allmörgum mönnum, síðan frv. var lagt fram, Nú milli umr. hefur allshn. athugað þessar umsóknir, og hefur þar verið hafður sami háttur á og áður hafði verið hafður, að höfð hefur verið samvinna um þessa athugun við allshn, Ed. Eftir að þessi athugun hefur farið fram, hefur það orðið niðurstaðan að leggja fram brtt. á þskj. 370 um, að inn í frv. verði bætt nöfnum 10 manna, og liggur sú brtt. nú einnig fyrir.
Þingræður haldnar á Alþingi Íslendinga

Flm. (Páll Þorsteinsson) : Herra forseti. Samband íslenzkra barnakennara eru félagssamtök, sem allir starfandi barnakennarar í landinu eiga aðild að. Þessi félagssamtök láta í té ýmiss konar þjónustu, og er óhjákvæmilegt fyrir þau að hafa skrifstofu hér í bænum. Fram að þessu hafa þessi félagssamtök ekki átt eigið húsnæði fyrir starfsemi sína. En nú nýlega hefur sambandið fest kaup á húsnæði í nýju húsi við Þingholtsstræti 30 hér í bæ. Það hús, sem stendur við Þingholtsstræti 30, er stórt og innréttað sem íbúðir, nokkuð margar íbúðir í húsinu í heild. En eignarhluti Sambands íslenzkra barnakennara er aðeins lítill hluti af húsnæðinu öllu, eða sem samsvarar einni íbúð á neðstu hæð hússins. Þar sem þetta húsnæði er nýtt, hefur sá eignarhluti, sem Samband íslenzkra barnakennara á í því, aldrei verið tekinn til íbúðar. Það er nýlega frá því gengið, svo að það sé fullgert. Nú er það Sambandi íslenzkra barnakennara mikið nauðsynjamál að geta búið um félagsstarfsemi sína í þessu húsnæði, sem það hefur keypt í því skyni. En vegna þess að það er innréttað sem íbúð, þykir a. m. k. vafi leika á, að rétt sé eða heimilt að taka það til afnota fyrir félagsstarfsemi án þess að leita um það lagaheimildar frá Alþingi. Á síðustu dögum, sem þingið sat fyrir páskana, komu á minn fund fulltrúar frá stjórn Sambands íslenzkra barnakennara og fóru þess á leit, að ég flytti inn í þingið till. um þetta efni. Þá var hér raunar til afgreiðslu á þingi frv., sem fór í svipaða átt, þ. e. að veita Vinnuveitendasambandi Íslands hliðstæða fyrirgreiðslu. Niðurstaðan varð sú, að ég flutti ekki brtt. við það frv., heldur gekk það breytingalaust í gegnum þingið, og er það nú orðið að lögum. En nú hef ég orðið við þessari beiðni stjórnar Sambands íslenzkra barnakennara og flutt það frv., sem hér er til umr. Vænti ég þess, að hv. þdm. líti með fullkominni sanngirni á þá málavexti, sem hér er um að ræða, og þetta frv. megi fá sem skjótastan og greiðastan gang í gegnum þessa hv. þingdeild. Ég tel eðlilegast, að þetta frv. fari til athugunar hjá heilbr.- og félmn. að þessari umr. lokinni, og geri það að till. minni.
Þingræður haldnar á Alþingi Íslendinga



Herra forseti. Ég lýsti því yfir við1., umr. þessa máls, að ég mundi milli umræðna kynna mér afstöðu skipulagsstjóra ríkisins til málsins. Þetta hef ég gert. Það kom í ljós, að skipulagsstjórinn er vel kunnugur aðstæðum á Hvammstanga. Hann telur heimildina til eignarnáms á erfðafesturéttindunum mjög nauðsynlega og mælir eindregið með henni. Annað hef ég ekki fram að taka við þessa umr. og vísa til þess, sem ég sagði við 1. umr. sem frsm, fyrir hönd heilbr.- og félmn. Legg til eins og þá, að frv. verði samþykkt.
Þingræður haldnar á Alþingi Íslendinga

Frsm. meiri hl. (Björgvin Jónsson) : Herra forseti. Þar sem greinilega kom fram hér í hv. d. við 2. umr. um þetta mál, að nokkuð mikill ágreiningur var um ýmis atriði því viðkomandi, þá hélt samgmn. tvo fundi milli 2. og 3. umr. Á fyrri fundinn voru kvaddir menn frá samtökum veitingahúsaeigenda og samtökum matreiðslu- og framreiðslumanna. Seinni fundinn sat með okkur Brynjólfur Ingólfsson, formaður n. þeirrar, sem á sínum tíma útbjó þessa löggjöf. Árangurinn af þessum fundum var sá, að samgmn. leggur óskipt til, að þær þrjár brtt., er eru á þskj. 446, verði samþ. En þeir Sigurður Bjarnason, hv. þm, N-Ísf., og Jón Kjartansson, hv. þm. V-Sk., áskilja sér rétt til að bera fram eða fylgja öðrum brtt., er fram kynnu að koma.
Þingræður haldnar á Alþingi Íslendinga



Herra forseti. Hv. heilbr.- og félmn. hefur rætt frv. til l. um aðstoð við vangefið fólk á nokkrum fundum sínum. N. leitaði umsagnar Félags ísl. iðnrekenda um frv. og fékk svar frá félaginu. Í því bréfi er tekið fram, að öl- og gosdrykkjaframleiðendur leggist eindregið gegn frv. En Félag ísl. iðnrekenda segir í lok þessa bréfs á þessa leið: „Af því, sem að framan segir, leggjum vér eindregið til, að frv. verði vísað til ríkisstj. eða því breytt í samræmi við framangreindar atbugasemdir vorar. Vér tökum fram, að vér teljum hið nýstofnaða Styrktarfélag vangefinna þörf og nauðsynleg félagssamtök, sem tryggja þarf hæfilegan tekjustofn, en athugasemdir vorar eru að sjálfsögðu miðaðar við hagsmuni iðnfyrirtækjanna og iðnaðarins í heild.“ Í bréfinu er á það bent, að það sé óþægilegt að skylda iðnfyrirtæki til að standa öðrum aðilum, en innheimtumönnum ríkissjóðs skil á innheimtu gjalds. Enn fremur er bent á, að gjaldfresturinn, eins og hann er ákveðinn í frv., sé of stuttur og styttri en gerist um opinber gjöld. Segir þar, að fjmrn. og tollstjórinn í Reykjavík hafi í framkvæmd viðurkennt tveggja mánaða gjaldfrest á tollvörugjaldinu. Loks er á það bent af iðnrekendum, að með því að söluskattur og útflutningssjóðsgjald komi til með að verða lögð á þessa 10 aura hækkun, þá séu þar með lagðar auknar fjárhagsbyrðar á herðar þessum iðnrekendum. Þetta eru helztu aths., sem gerðar eru af félaginu við frv. Heilbr.- og félmn. leggur til, að frv. verði samþ. með fjórum brtt., sem eru á þskj. 450. Tvær af þessum brtt., 2. og 3. brtt., eru í þá átt að verða við ábendingum iðnrekenda og koma til móts við þeirra óskir. Fyrsta till. er eingöngu um orðalagsbreytingu á 1. gr., og hið sama er raunverulega um 4. till., hún er ekki annað en orðalagsbreyting á 4. gr. - Ég tel svo ekki þörf á að hafa um þetta fleiri orð.
Þingræður haldnar á Alþingi Íslendinga



Herra forseti. Eftir 2. umr. um þetta mál var mér bent á það af einum hv. þm., að ekki væri úr vegi að gera ráð fyrir, að einkafélagsskapur eins og Styrktarfélag vangefinna gæti átt takmarkaða lífdaga og yrði máske lagt niður og þá væri spurning: Hvað á að gera við það fé, sem fæst inn samkv. frv. þessu, ef að lögum verður? Hann benti mér á, þessi hv. þm., að rétt væri að gera ráð fyrir þessu í lögunum, þótt þetta væri nú kannske ekki líklegt um þennan félagsskap. Ég vil gjarnan verða við þessu, tel það ekki nema til öryggis, og vil leyfa mér að bera hér fram skriflega till. um þetta efni, en hún hljóðar svo: Á eftir 4. gr. komi ný grein, svo hljóðandi: „Nú verður Styrktarfélag vangefinna lagt niður, og skal þá gjald það, sem um ræðir í 1. gr., renna í sérstakan sjóð, er fjármálaráðuneytið varðveitir, en eigi má velta fé úr honum til annarra þarfa en þeirra, er um getur í 4. gr.“ Ég vænti þess, að hæstv. forseti leiti afbrigða fyrir till., þannig að hún geti orðið borin upp.



Herra forseti. Menntmn. flytur brtt. á þskj. 438 við frv. til laga á þskj. 381 um skráningu Íslendinga til stuðnings mannfræði- og ættfræðirannsóknum hér á landi. Í 1. gr. frv. er svo fyrir mælt, að prestar þjóðkirkjunnar og prestar eða forstöðumenn annarra löggiltra trúfélaga sendi æviskrárritara árlega skýrslur yfir þá, sem eldri eru, en 15 ára og þeir jarðsyngja. Fyrri brtt., sem nefndin flytur, er sú, að í staðinn fyrir orðin „er þeir jarðsyngja“ komi: er látast í söfnuði þeirra. Eins og mönnum er kunnugt, þá eru ekki allir jarðsungnir, sem látast. M.a. margir þeirra, sem drukkna, eru aldrei jarðsungnir. Nefndinni fannst rétt, til þess að skýrslur þessar gætu orðið sem fullkomnastar, að þessi skýrslugerð prestanna næði yfir alla, sem látast í söfnuði þeirra, hvort sem þeir eru jarðsungnir eða ekki. Síðari brtt., b-liðurinn, leiðir af þeirri fyrri, þar sem lagt er til, að í staðinn fyrir orðið ,.greftraðir“ komi: látnir, - svo að hún er sama eðlis. Með þessum brtt. stendur menntmn. einhuga um þetta frv. og mælir með, að það nái fram að ganga.
Þingræður haldnar á Alþingi Íslendinga

Forseti (EmJ): Mér hefur borizt svo hljóðandi bréf frá hæstv. forseta Nd.: „Mér hefur í dag borizt svo hljóðandi bréf frá Magnúsi Jónssyni, hv. 2. þm. Eyf., fyrir hönd Sjálfstfl.: „Hér með leyfi ég mér að tjá yður, herra forseti, að Bjarni Benediktsson, 1. þm. Reykv., verður erlendis um nokkurt skeið, og er þess óskað, að 2. varaþingmaður Sjálfstæðisflokksins í Reykjavík, Angantýr Guðjónsson, taki á meðan sæti hans á Alþingi.“ Þetta er yður, herra forseti, hér með tilkynnt, með ósk um, að þér látið fara fram í sameinuðu þingi rannsókn á kjörbréfi varamanns. Einar Olgeirsson, forseti neðri deildar. Til forseta sameinaðs Alþingis.“ Verður nú gefið hlé, meðan kjörbréfanefnd athugar kjörbréf Angantýs Guðjónssonar. Fundarhlé.

Frsm. (Friðjón Þórðarson) : Herra forseti. Kjörbréfanefnd hefur athugað kjörbréf Angantýs Guðjónssonar, sem er 2. varaþm. Sjálfstfl. í Reykjavík, og hefur verið gerð svofelld ályktun: Nefndin samþykkir að mæla með því, að kosningin verði tekin gild og kjörbréfið samþykkt.
Þingræður haldnar á Alþingi Íslendinga



Herra forseti. Þetta frv, um eignarnámsheimild fyrir Hvammstangahrepp á erfðafesturéttindum í eignarlandi hreppsins er komið frá Ed., og hefur heilbr.- og félmn. verið sammála um afgreiðslu málsins þar og mælti með frv. En frv. er borið fram samkvæmt ósk hreppsnefndar Hvammstangahrepps, og virðist hreppsnefndin hafa verið einhuga um að óska eftir þessari heimild. Í grg. fyrir frv. á þskj. 410 er skýrt frá, hvers vegna sérstaklega er óskað eftir þessari eignarnámsheimild. Það er að nokkru leyti vegna skipulags í kauptúninu, og þarf að breyta þá og fara inn á lönd, sem einstaklingar hafa nú erfðafesturéttindi á, og svo sömuleiðis til þess að hreppsnefndin geti haft yfirleitt meira vald á þessum málum öllum. Heilbr.- og félmn. þessarar d. er einhuga um að mæla með samþykkt frv. óbreytts, eins og það hér liggur fyrir.
Þingræður haldnar á Alþingi Íslendinga



Gert er ráð fyrir, að Alþ. fjalli næstu daga um frv. frá ríkisstj., sem hefur í sér till. um hækkun á aðflutningsgjöldum. Ríkisstj. þykir rétt að leggja til, að hv. Alþ. setji lög um það í dag, að tollafgreiðslur séu stöðvaðar í nokkra daga, eða á meðan fjallað er um þetta áður nefnda frv. Er í þessu frv. gert ráð fyrir, að þessi tollafgreiðslustöðvun nái til laugardags. Er það sett í trausti þess, að þá verði búið að ákvarða um aðalmálið. Ég sé ekki ástæðu til að leggja til, að þessu máli verði vísað til nefndar. Það fór nefndarlaust og með góðu samkomulagi allra um hv. Nd. Það hefur einnig verið svo um hliðstæð mál undanfarin ár, þegar eins hefur staðið á. Ég vildi svo biðja hæstv. forseta að greiða fyrir málinu með því að fara fram á það við deildina, að það yrði gert að lögum nú án tafar.
Þingræður haldnar á Alþingi Íslendinga



Herra forseti. Eins og fram kemur í nál. á þskj. 488, hefur samgmn. hv. d. athugað frv. til l. um breyt. á l. nr. 102 19. júní 1933, um sýsluvegasjóði, og leggur til, að frv. verði samþykkt óbreytt. Þess er þó að geta, að tveir nm. voru utanbæjar, er nefndin afgreiddi frv., og höfðu því ekki tök á að taka þátt í afgreiðslu n. á því, það voru þeir hv. þm. V-Sk. og hv. þm. N-Ísf, Efni frv. er það, að aftan við lögin um sýsluvegasjóði komi bráðabirgðaákvæði á þá lund, að til loka yfirstandandi árs skuli innheimta sýsluvegasjóðsgjöld eftir sömu reglum og giltu um þá innheimtu áður en núgildandi fasteignamat gekk í gildi, þannig að miða skuli gjaldið við hundraðshluta af gamla fasteignamatinu, sem í gildi var til 30. apríl 1957; enn fremur, að haldast skuli til 1. jan. 1959 heimild sýslunefnda til þess að innheimta sýsluvegasjóðsgjald með allt að 70% álagi, svo sem verið hefur undanfarin ár, enda hækki ríkisframlagið að sama skapi. Með gildistöku nýja fasteignamatsins 1. maí 1957 raskaðist grundvöllur þeirra reglna, sem sýsluvegasjóðsgjaldið miðaðist við. Er því sjáanlegt, að óhjákvæmilegt er að endurskoða lögin um sýsluvegasjóði í ljósi þeirrar staðreyndar. Án efa mun vegamálastjóri hafa meiri eða minni veg og vanda af slíkri endurskoðun, en þar til hún hefur farið fram, sem gera má ráð fyrir að verði á þessu ári, sýnist ekki verða hjá því komizt að fylgja þeim álagningarreglum, sem gilt hafa undanfarið. Frv. er fram komið í því skyni, að svo verði gert, og samgmn. hefur að athuguðu máli lagt til, að það verði samþykkt óbreytt.
Þingræður haldnar á Alþingi Íslendinga

Forseti (EmJ) : Frá hæstv. forseta neðri deildar hefur mér borizt svo hljóðandi bréf: „Mér hefur í dag borizt svo hljóðandi bréf frá Ragnhildi Helgadóttur, 8. þm. Reykv.: „Með því að ég mun ekki geta sótt þingfundi næstu tvær vikur, vil ég leyfa mér að óska þess, að 3. varaþingmaður Sjálfstæðisflokksins í Reykjavík, Sveinn Guðmundsson forstjóri, taki sæti í minn stað á meðan.“ Þetta er yður, herra forseti, hér með tilkynnt, með ósk um, að þér látið fram fara í sameinuðu Alþingi rannsókn á kjörbréfi varamanns. Einar Olgeirsson, forseti neðri deildar. Til forseta sameinaðs Alþingis.“ Mér hefur einnig borizt kjörbréf fyrir Svein Guðmundsson, og vil ég leyfa mér að gera hlé á fundinum, á meðan kjörbréfanefnd tekur kjörbréfið til athugunar. - Fundarhlé.

Frsm. (Áki Jakobsson) : Herra forseti. Kjörbréfanefnd hefur athugað kjörbréf Sveins Guðmundssonar vélfræðings, sem kosinn var af hálfu Sjálfstfl, sem 3. varaþingmaður hans í Reykjavíkurkjördæmi. Leggur n. einróma til, að kosningin sé tekin gild og kjörbréfið verði samþykkt til handa Sveini Guðmundssyni vélfræðingi, þannig að hann taki sæti sem 8. þm. Reykv.
Þingræður haldnar á Alþingi Íslendinga



Herra forseti. Hæstv. fjmrh. lýsti því ekki hér við 1. umr., að hann hefði haft samráð við formann Sjálfstfl. um þetta mál í því formi, sem það er, og úr því að svo var, þá mun ég taka þá brtt., sem ég áðan lýsti, aftur, enda þótt ég telji það eðlilegt, að heimild sem þessi væri í lögum ótakmörkuð og að hver ríkisstj. sem væri hefði aðstöðu til að stöðva tollafgreiðslu, ef það þætti henta. En úr því að hæstv. ráðh. hafði haft samráð við formann Sjálfstfl. um þetta mál og í þessu formi, þá ætla ég ekki að halda mig við þá brtt., sem ég áðan lýsti.



Án þess að ég ætli að fara að halda hér uppi pexi um þetta atriði, þá vil ég benda á, að hér hlýtur að vera um misskilning að ræða hjá hv. þm. Ég tók það einmitt fram, að það hefði verið haft samráð við form. Sjálfstfl. um þetta frv. og það einmitt í fyrstu orðunum, sem ég sagði.
Þingræður haldnar á Alþingi Íslendinga



Það er nú augljóst, að frv. til l. um útflutningssjóð o.fl. getur ekki hlotið fullnaðarafgreiðslu fyrir helgi, þar sem 1. umr. er ekki enn þá lokið í hv. Nd. Þykir því nauðsyn bera til að framlengja þú stöðvun á tollafgreiðslu, sem ákveðin var með sérstökum lögum nú fyrir skemmstu, og hefur ríkisstj. haft samband við forustu stjórnarandstöðunnar og orðið samkomulag um að greiða fyrir því, að frv. það, sem hér liggur fyrir, geti orðið samþ. og gert að lögum nú í kvöld. En frv. er um það, eins og hv. þm. hafa veitt athygli, að heimila ríkisstj. að stöðva tollafgreiðslu á vörum, þangað til frv. um útflutningssjóð o.fl. hefur hlotið fullnaðarafgreiðslu á Alþingi. Það þykir hagkvæmt að afgreiða þetta mál í kvöld, til þess að ekki þurfi þá að gera ráð fyrir fundum í deildum á morgun og menn geti þá snúið sér að því að vinna að útflutningssjóðsfrv. í fjhn. Nd., sem hefur samvinnu við fjhn. þessarar d., eins og kunnugt er. Af þessum ástæðum vil ég fara fram á það, að hæstv. forseti og hv. dm. vildu taka þetta mál til fullnaðarafgreiðslu nú í kvöld.
Þingræður haldnar á Alþingi Íslendinga



Herra forseti. Mér barst ósk í morgun frá hæstv. menntmrh. um, að ég hlutaðist til um við hæstv. forseta, að þetta mál yrði tekið af dagskrá nú í dag, af því að hann þurfi að athuga frv. og mun væntanlega gera það nú síðar í dag. Lengur mun það varla þurfa að dragast.

Forseti (BSt) : Mér virðist satt að segja, að það hefði nú verið hægt að vera búinn að athuga þetta frv., ekki margbrotnara en það er. En ég vil þó verða við þessum tilmælum í þetta sinn, og er þá umr. frestað og málið tekið út af dagskrá.
Þingræður haldnar á Alþingi Íslendinga



Herra forseti. Með því að sýnt er, að frv. þetta fullkomnar það að leiða efnahagsmál þjóðarinnar út í öngþveiti og lög þessi eru sett gegn vilja mikils meiri hluta verkalýðshreyfingarinnar, sem ríkisstj. í upphafi lofaði að hafa samráð við og taka tillit til í sambandi við lausn efnahagsmálanna, lýsi ég mig andvígan frv. og segi nei.



Enda þótt ég telji, að ekki verði hjá því komizt að lagfæra það misvægi, sem orðið er í efnahagslífi landsins, álít ég ekki, að þetta frv. fari rétta leið í því efni, og segi því nei.



Með því að fyllsta þjóðarnauðsyn liggur til þessarar lagasetningar og hún er gerð að viðhöfðu samráði við verkalýðshreyfinguna, segi ég já.



Með tilvísun til ummæla hv. 2. þm. Reykv. (BÓ) segi ég nei.



Herra forseti. Með frv. þessu er gerð sú breyting á l. um skráningu Íslendinga til stuðnings mannfræði- og ættfræðirannsóknum hér á landi, að prestum skal lögð sú skylda á herðar að skrásetja á sérstök eyðublöð nöfn þeirra, sem þeir jarðsyngja, og senda þá skrá æviskrárritara í loks hvers árs. Þetta á að gera til hagræðis við þá skrásetningu Íslendinga, sem æviskrárritari annast. Menntmn. mælir með því, að frv. þetta verði samþ.
Þingræður haldnar á Alþingi Íslendinga



Eins og ég hef fram tekið í umræðum um þetta mál til þessa, þá tel ég, að þetta frv. skorti nauðsynlegan stuðning verkalýðssamtakanna, og segi nei.
Þingræður haldnar á Alþingi Íslendinga



Herra forseti. Þetta mál er stjórnarfrv. Það hefur gengið í gegnum hv. Ed., en þar var gerð á því ein breyting, sú, að sjóðfélagar í þessum tryggingum skuli hafa lokið iðgjaldagreiðslum sínum á 30 árum, en í frv. var lagt til, að þeir hefðu lokið þeirri skyldu gagnvart tryggingunni á 35 árum. Þessi breyting var gerð í n, í hv. Ed. í samráði við þann tryggingafræðing, sem hafði undirbúið málið frá þeirri tryggingafræðilegu hlið í samráði við þá mþn., sem stóð að samningu frv. Ég vildi nú mælast til þess, að hlé yrði gefið á fundi, til þess að tóm gæfist til þess að vísa málinu til n., ef n. óskar þess að fá málið til afgreiðslu og umsagnar, eins og ég tel eðlilegt. Og væru það þá tilmæli mín til n., að hún starfaði nú að athugun málsins. En ef nm. væru hér viðstaddir og teldu ekki ástæðu til þess að taka málið til athugunar sérstaklega, þá er það einnig í samræmi við minn vilja. En eðlilegast tel ég hitt, að n. gefist kostur á að athuga málið. Ég legg svo til, að málinu verði þá eftir atvikum vísað til hv. heilbr.- og félmn.

Forseti (EOl): Það hefur komið fram ósk um, að þessu máli væri flýtt, og væri ákaflega æskilegt, ef hægt væri að hafa 2. umr. um málið nokkru síðar í dag. Ég vil leyfa mér að spyrja hv. nm. eða formann heilbr.- og félmn., hvort t.d. stundarfjórðungur, ef ég boðaði til nýs fundar til 2. umr. eftir stundarfjórðung, mundi nægja.
Þingræður haldnar á Alþingi Íslendinga



Herra forseti. Heilbr.- og félmn. hefur að vísu haft mjög stuttan tíma til þess að athuga mál þetta, en hefur þó haldið fund, og kom það í ljós, að nm. hafa fylgzt með máli þessu það vel, að enginn þeirra hikaði við að taka þátt í þeirri afgreiðslu n. að mæla eindregið með því, að frv. nái fram að ganga. Hér er um að ræða eitthvert mesta hagsmunamál íslenzkrar sjómannastéttar, sem fram hefur komið um margra ára skeið. Mál þetta er vandlega undirbúið utan þings og hefur þegar fengið nokkra meðferð í Ed., og mælir heilbr.- og félmn. einróma með því, að málið gangi fljótt og vel í gegnum þessa d. einnig.

Forseti (EOl): Mér hefur borizt svo hljóðandi nál. frá heilbr.- dg félmn. um frv. til l. um lífeyrissjóð togarasjómanna: „ N. hefur fjallað um frv. og er sammála um að mæla með samþykkt þess. Alþingi, 2. júní 1958. Steingrímur Steinþórsson, form. Benedikt Gröndal, frsm, Gunnar Jóhannsson, fundaskr. Sveinn Guðmundsson. Kjartan J. Jóhannsson.“
Þingræður haldnar á Alþingi Íslendinga

forseti (EOl) : Þá er dagskrá þessa fundar lokið. Þetta mun verða síðasti fundur þessarar hv. d. að öllu forfallalausu. Ég vil leyfa mér að þakka öllum hv. þdm. fyrir ágætt samstarf og fyrir það umburðarlyndi, sem þeir hafa sýnt mér. Ég vil um leið leyfa mér að óska þess, að við megum allir sjást heilir aftur í haust. Þeim þm., sem heim fara, vil ég óska góðrar heimferðar og góðrar heimkomu. Skrifurum þingsins vil ég þakka ágætt samstarf og öllu starfsfólki þingsins ágætt samstarf við mig.



Herra forseti. Ég leyfi mér að þakka góðar óskir hæstv. forseta í garð okkar þm. Ég þakka honum fyrir ágæta fundarstjórn og gott samstarf. Ég tek undir þakkir hans til bæði skrifara deildarinnar og starfsfólks þingsins. Ég óska honum og hans ástvinum alls velfarnaðar og blessunar og vona, að við megum einnig hitta hann heilan og glaðan og reifan, þegar við komum saman hér næst. Ég vil biðja hv. þm. að taka undir óskir mínar með því að rísa úr sætum. - Dm. risu úr sætum.

Forseti (EOl) : Ég vil þakka hv. þm. G-K. fyrir góð og hlý orð í minn garð og góðar óskir og hv. þdm. fyrir að taka undir þær.